ai4bharat/Pralekha huggingface dataset:
वाणिज्य आणि उदयोग मंत्रालय
औद्योगिक आणि पायाभूत क्षेत्रातील उत्पादन वाढीचे दर
नवी दिल्ली, 22 नोव्हेंबर 2019
आंतरराष्ट्रीय नाणे निधीच्या जागतिक आर्थिक स्थितीच्या अहवालानुसार यंदा जागतिक विकासदर तीन टक्के आहे. हा 2008-09 या आर्थिक वर्षापासूनचा आतापर्यंतचा सर्वात निचांकी दर आहे. जगभरात वृद्धी दराची अशी घसरण सुरु असली तरी जगाच्या सरासरीच्या तुलनेने भारताचा विकासदर अधिक आहे.
2018-19 या आर्थिक वर्षात भारताचा औद्योगिक विकासदर 3.8 टक्के एवढा होता. याच कालावधीत पायाभूत उद्योगधंद्यांचा विकासदर 4.4 टक्के होता, तर उत्पादन क्षेत्रातील वृद्धीदर 3.9 टक्के होता.
औद्योगिक उत्पादन वाढीचा दर वृद्धींगत व्हावा, यासाठी सरकार प्रयत्नशील आहे. त्यासाठी आवश्यक ते धोरणात्मक बदल, व्यवसायाचे वातावरण सुधारणे पायांभूत सोयींमधील सुधारणा आणि थेट परकीय गुंतवणुकीचे मार्ग सुलभ करणे या उपाययोजना करण्यात येत आहेत.
अलिकडेच देशांतर्गत कंपन्यांवरील कॉर्पोरेट कर 22 टक्क्यांपर्यंत कमी करण्यात आला आहे. नव्या उद्योगांसाठी तो पंधरा टक्के ठेवण्यात आला आहे. मध्यम, लघु आणि अति सुक्ष्म उद्योगांना वस्तु आणि सेवा कराचा परतावा 30 दिवसात मिळावा अशी उपाययोजना करण्यात आली आहे.
पोलाद उद्योगाला संरक्षण प्रदान करण्यासाठी अँटी-डंपीग शुल्क, गुणवत्ता नियमन आदेश ही पाऊले उचलण्यात आले आहेत. सरकारने याबाबतचे नवे धोरण अधिसूचित करुन देशांतर्गत उत्पादित पोलाद आणि लोह उद्योगाला शासकीय खरेदीत प्राथम्य दिले आहे.
कोळसा उद्योगासाठी खाणींच्या लिलावाची नवी पद्धत अंमलात आणली गेली आहे. या क्षेत्रातील थेट परकीय गुंतवणुकीला ‘ॲटोमेटिक रुट’ द्वारे 100 टक्के परवानगी देण्यात आली आहे.
विद्युत निर्मिती क्षेत्रात सरकारने कार्यान्वयना संदर्भात नवे धोरण स्विकारले असून, त्यामुळे विद्युत पुरवठा सुधारण्यात मदत झाली आहे. दिनदयाळ उपाध्याय ग्राम ज्योती योजना, इंटिग्रेटेड पावर डेव्हेल्पमेंट, प्रधानमंत्री सहज बिजली हरघर योजना अशा योजना आखल्या आहेत.
ही माहिती व्यापार आणि उद्योगमंत्री पियुष गोयल यांनी आज राज्यसभेत एका प्रश्नाच्या लेखी उत्तरात दिली.
G.Chippalkatti/R.Aghor/D.Rane
(Visitor Counter : 49
पंतप्रधान कार्यालय
पंतप्रधान 17-18 सप्टेंबर रोजी वाराणसी दौऱ्यावर
पंतप्रधान नरेंद्र मोदी 17 आणि 18 सप्टेंबर 2018 रोजी त्यांच्या वाराणसी मतदारसंघाचा दौरा करणार आहेत.
ते 17 सप्टेंबर रोजी दुपारी वाराणसीला पोहचतील. तिथून ते थेट नरुर गावाला भेट देतील, जिथे ते प्राथमिक शाळेतील विद्यार्थ्यांशी संवाद साधतील. ही शाळा 'रुम टू रीड 'या स्वयंसेवी संघटनेच्या सहकार्याने चालवण्यात येते. त्यानंतर ते डीएलडब्ल्यू परिसरात काशी विद्यापीठाच्या विद्यार्थ्यांशी आणि त्यांच्याद्वारे मदत दिली जाणाऱ्या मुलांशी संवाद साधतील.
18 सप्टेंबरला बीएचयू अँफी थिएटर येथे पंतप्रधान एकूण 500 कोटी रुपयांच्या विविध विकास प्रकल्पांचे उदघाटन किंवा पायाभरणी करतील. ज्या प्रकल्पांचे उदघाटन केले जाणार आहे त्यामध्ये जुन्या काशीसाठी एकात्मिक विद्युत विकास योजना  आणि बीएचयूमध्ये एक अटल इन्क्युबेशन सेंटर यांचा समावेश आहे. ज्या प्रकल्पांची पायाभरणी केली जाणार आहे त्यात बीएचयू येथे प्रादेशिक नेत्रविज्ञान केंद्राचा समावेश आहे. पंतप्रधान यावेळी उपस्थितांना संबोधित करणार आहेत.
B.Gokhale/ S.Kane
(Visitor Counter : 52
पंतप्रधान कार्यालय
हे डिजिटल क्रांती आणि आधुनिक काळातील नवसंशोधनाचे शतक आहेः पंतप्रधान मोदी
हे शतक आशियाचे शतक बनवण्यासाठी पंतप्रधानांनी बिम्सटेक राष्ट्रांमध्ये सहकार्यासाठी आवाहन केले
बिम्सटेक देशांमधील स्टार्टअप स्पेसमधील उर्जेची केली प्रशंसा
नवी दिल्ली, 16 जानेवारी 2021
पंतप्रधान नरेंद्र मोदी म्हणाले आहेत की बिमस्टेक राष्ट्रांनी हे शतक आशियाचे शतक बनवण्याची गरज आहे कारण या देशांमध्ये एकूण जागतिक लोकसंख्येच्या एक पंचमांश लोकसंख्या आहे आणि एकत्रित जीडीपी 3.8 ट्रिलियन डॉलर्स इतका आहे. ते आज व्हिडिओ कॉन्फरन्सिंगद्वारे ‘प्रारंभ : स्टार्टअप इंडिया आंतरराष्ट्रीय शिखर परिषदेला ’ संबोधित करत होते.
बांग्लादेश, भूतान, भारत, नेपाळ, श्रीलंका, म्यानमार आणि थायलंड सारख्या बिम्सटेक देशांमध्ये स्टार्टअप स्पेसमधील उत्साही उर्जेचा पंतप्रधानांनी उल्लेख केला. हे शतक डिजिटल क्रांती आणि आधुनिक काळातील नवसंशोधनाचे एक शतक असल्याचे पंतप्रधानांनी नमूद केले. हे देखील आशियाचे शतक आहे. म्हणूनच भविष्यातील तंत्रज्ञान आणि उद्योजक या प्रदेशांमधून पुढे येणे ही सध्याच्या काळाची मागणी आहे. यासाठी सहकार्याची इच्छा असणार्या आशियाई देशांनी जबाबदारी स्वीकारून एकत्र यावे यावर पंतप्रधानांनी भर दिला. या देशांमध्ये संस्कृती, सभ्यता आणि संबंधांचा सामायिक वारसा आहे. आपण आपले विचार, आपले आदर्श आणि कल्याण सामायिक करतो, म्हणून आपले यश देखील सामायिक केले जाईल. आपण एक पंचमांश लोकसंख्येसाठी काम करतो त्यामुळे ही जबाबदारी नैसर्गिकरित्या बिमस्टेक देशांवर येते असे पंतप्रधानांनी नमूद केले.
पंतप्रधानांनी या प्रांतातील तरुणांच्या अधीरपणा, उर्जा आणि उत्सुकतेच्या नव्या शक्यता पाहिल्या आहेत. म्हणूनच ते म्हणाले की त्यांनी 2018 मध्ये बिमस्टेक शिखर परिषदेत तंत्रज्ञान आणि नाविन्य यासाठी सहकार्याचे आवाहन केले आणि बिम्सटेक स्टार्ट अप कॉन्क्लेव्हचा प्रस्ताव मांडला. आजची स्टार्टअप इंडिया आंतरराष्ट्रीय परिषद ही तो संकल्प पूर्ण करण्याच्या दिशेने एक पाऊल आहे, असे पंतप्रधान म्हणाले.
मोदी यांनी या प्रांतातील संपर्क आणि व्यावसायिक संबंध वृद्धिंगत करण्यासाठी सुरू असलेल्या उपाययोजनांची माहिती दिली. त्यांनी आठवण करून दिली की डिजिटल कनेक्टिव्हिटीला प्रोत्साहन देण्यासाठी 2018 मध्ये बिमस्टेकचे मंत्री इंडिया मोबाइल कॉंग्रेसमध्ये सहभागी झाले होते. संरक्षण, आपत्ती व्यवस्थापन, अंतराळ, शेती आणि व्यवसाय यासारख्या क्षेत्रातही सहकार्य सुरु आहे. “या क्षेत्रांमधील मजबूत संबंधांमुळे आपल्या स्टार्टअपला मूल्यवर्धित चक्राकडे वळता येईल आणि पायाभूत सुविधा, शेती आणि व्यवसाय यासारख्या क्षेत्रात संबंध अधिक दृढ होतील तसेच यामुळे या क्षेत्रांमध्ये वाढ होण्यास मदत होईल”, अशी आशा पंतप्रधानांनी व्यक्त केली.M.Chopade/S.Kane/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
राष्ट्रपती कार्यालय
किंग जॉर्ज वैद्यकीय विद्यापीठासारख्या सरकारी रुग्णालयांनी कोविड-19 संसर्गाविरुद्धच्या लढ्यात प्रमुख भूमिका निभावली आहे: राष्ट्रपती कोविंद
किंग जॉर्ज वैद्यकीय विद्यापीठाच्या पदवीदान समारंभात राष्ट्रपतींनी व्हिडीओ संदेशाद्वारे केले भाषण
नवी दिल्ली, 21 डिसेंबर 2020
किंग जॉर्ज वैद्यकीय विद्यापीठासारख्या सरकारी रुग्णालयांनी कोविड-19 संसर्गाविरुद्धच्या लढ्यात प्रमुख भूमिका पार पाडली आहे, त्यांच्या अथक प्रयत्नांमुळे दाट लोकसंख्या आणि मर्यादित उत्पन्न यासारख्या अडचणींमध्ये देखील लाखो देशवासियांना कोविड-19 च्या आपत्तीला तोंड देणे शक्य झाले असे राष्ट्रपती राम नाथ कोविंद यांनी म्हटले आहे. लखनौच्या किंग जॉर्ज वैद्यकीय विद्यापीठात 21 डिसेंबर 2020 ला झालेल्या पदवीदान समारंभाला ते व्हिडीओ संदेशाद्वारे संबोधित करत होते. कोरोना आजाराशी लढा देताना अग्रभागी राहून काम करणाऱ्या, किंग जॉर्ज वैद्यकीय विद्यापीठासारख्या सरकारी आरोग्य संस्थांमधील डॉक्टर्स, परिचारिका आणि इतर आरोग्य कर्मचाऱ्यांसारख्या योद्ध्यांचे त्यांनी विशेष आभार मानले.
या कोरोना योद्ध्यांचे आभार मानण्यास कोणतेही शब्द अपुरे आहेत असे ते म्हणाले. कोविड विरुद्धच्या लढाईत अनेक कोरोना योद्ध्यांनी त्यांचे प्राण गमावले आहेत. त्यांच्या त्यागाचे ऋण आपल्या देशावर कायम राहील असे त्यांनी सांगितले. एकविसाव्या शतकात आरोग्य सुविधेमध्ये दूरसंचार तंत्रज्ञान आणि व्यक्तिगत बुद्धिमत्ता यांच्या एकात्मिक वापराचे प्रयत्न जगभर सुरू आहेत. मोठ्या प्रमाणावर एकत्र केलेली माहिती, कृत्रिम बुद्धिमत्ता, रोबोटिक्स, माहिती तंत्रज्ञान आणि संपर्क जाळे यांच्यातील योग्य समन्वयातून आरोग्य क्षेत्रात नवी क्रांती घडून येत आहे. किंग जॉर्ज वैद्यकीय विद्यापीठातील 58 विशेष विभागांमधील सोयींमुळे अशा रुग्णालयांकडे विद्याशाखेअंतर्गत किंवा अनेक विद्याशाखांची मिळून अशी संशोधनाची अमर्याद क्षमता असते. किंग जॉर्जसारख्या प्रमुख संस्थांनी पायाभूत संशोधनासाठी उच्च पातळीवर उपक्रम राबवायला हवे अशी अपेक्षा त्यांनी व्यक्त केली.
किंग जॉर्ज वैद्यकीय विद्यापीठाच्या माजी विद्यार्थ्यांनी गेली अनेक दशके आरोग्य क्षेत्रात लक्षणीय योगदान दिले आहे, देश तसेच परदेशातील मुख्य वैद्यकीय संस्थांमध्ये यापैकी अनेक जण उच्चपदावर कार्यरत आहेत असे निरीक्षण यांनी नोंदविले.
अनेक गंभीर आजारांवर उपचार घेण्याकरिता जगातील विविध देशांमधून रुग्ण भारतात येत असतात कारण त्यांना इथे अत्यंत कमी खर्चात जागतिक दर्जाचे उपचार मिळतात. डॉक्टरांची जुनी आणि नवी पिढी एकत्र येऊन देशातील आरोग्य सुविधा आणि औषध निर्माण क्षेत्रात क्रांतिकारी बदल घडवून आणतील असा विश्वास त्यांनी यावेळी व्यक्त केला. आपले डॉक्टर आणि परिचारिका यांची प्रतिभा आणि सेवाभावी वृत्ती साऱ्या विश्वात सुप्रसिध्द आहे असे ते म्हणाले. संपूर्ण जगात ‘भारतातील उपचार’ ही एक विशेष ओळख निर्माण व्हावी असे कार्य आपल्या देशातील आरोग्य क्षेत्राकडून होईल अशी इच्छा राष्ट्रपतींनी व्यक्त केली.
राष्ट्रपतींचे संपूर्ण भाषण वाचण्यासाठी येथे क्लिक कराM.Chopade/S.Chitnis/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 143
मंत्रिमंडळ
व्यापार सुधारणा उपाययोजना क्षेत्रात सहकार्य व्यवस्था स्थापन करण्याबाबत भारत आणि बांगलादेश यांच्यात सामंजस्य करार
नवी दिल्ली, 20 एप्रिल 2021
पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने व्यापार उपचार महासंचालक , भारत आणि बांगलादेश व्यापार व शुल्क आयोग, बांगलादेश दरम्यान व्यापार सुधारणा उपाययोजना क्षेत्रात सहकार्य व्यवस्था स्थापन करण्याबाबत सामंजस्य कराराला कार्योत्तर मंजुरी दिली. ढाका येथे 27 मार्च 2021 रोजी या करारावर स्वाक्षऱ्या करण्यात आल्या होत्या.
उद्दिष्टे
या सामंजस्य कराराचा प्राथमिक उद्देश व्यापार उपचार क्षेत्रात दोन्ही देशांमधील सहकार्याला प्रोत्साहन देणे, माहितीच्या देवाणघेवाणीसंदर्भातील व्यापक घडामोडींची माहिती देणे,आणि जागतिक व्यापार संघटनेच्या विविध तरतुदींच्या अनुषंगाने भारत आणि बांगलादेश यांच्यात द्विपक्षीय व्यापारात अँटी-डंपिंग, सुरक्षा उपाय क्षेत्रात क्षमता निर्मिती उपक्रम हाती घेणे हा आहे.
या सामंजस्य कराराद्वारे दोन्ही देशांच्या संबंधित अधिकाऱ्यांमध्ये चांगले सहकार्य वाढवण्याचा प्रयत्न आहे जेणेकरून दोन्ही देशांमधील अनुचित व्यापार पद्धती टाळण्यासाठी आणि नियम आधारित द्विपक्षीय व्यापाराला प्रोत्साहन मिळेल.S.Thakur/S.Kane/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
पोलाद मंत्रालय
‘आयएसए – स्टील कॉनक्लेव्ह 2019’चे भारतीय पोलाद संघटनेतर्फे आयोजन
नवी दिल्ली, 19 नोव्हेंबर 2019
भारतीय पोलाद संघटना, केंद्रीय पोलाद मंत्रालयाच्या सहकार्याने 21 आणि 22 नोव्हेंबरला ‘आयएसए-स्टील कॉनक्लेव्ह 2019’चे आयोजन करणार आहे. ही या प्रकारची दुसरी परिषद आहे. या परिषदेत पोलाद उद्योगातील भारतातील तसेच जगभरातील प्रतिनिधी सहभागी होणार आहेत. केंद्रीय पोलाद मंत्री धर्मेंद्र प्रधान या परिषदेला प्रमुख पाहुणे म्हणून उपस्थित राहणार आहोत. तसेच पोलाद राज्यमंत्री फग्गनसिंह कुलस्तेही उपस्थित राहतील.
या परिषदेत ‘तंत्रज्ञान आणि नवीन संकल्पना’ बांधकाम क्षेत्रातील पोलाद उद्योगाची भूमिका पोलाद निर्यात तसेच पर्यावरणीय व्यवस्थापन आदी विषयांवर पोलाद उद्योगातील दिग्गन, सरकारी अधिकारी आणि विशेषज्ञ यांच्यात चर्चा होईल.
यावेळी ‘भारतीय पोलाद उद्योगाची सद्यस्थिती’ या विषयावरील अहवालाचे प्रकाशन करण्यात येईल तसेच विविध विभागांतर्गत आयएसए पोलाद पुरस्कारही प्रदान करण्यात येतील.
G.Chippalkatti/J.Patankar/D.Rane
(Visitor Counter : 71
पंतप्रधान कार्यालय
आशियाई क्रीडा स्पर्धेत महिला मुष्टीयुद्ध प्रकारात कांस्यपदक जिंकल्याबद्दल पंतप्रधान नरेंद्र मोदी यांनी निखत झरीनचे केले अभिनंदन
होंगझू इथे सुरू असलेल्या आशियाई क्रीडा स्पर्धेत महिला मुष्टीयुद्ध प्रकारात कांस्यपदक जिंकल्याबद्दल पंतप्रधान नरेंद्र मोदी यांनी निखत झरीनचे अभिनंदन केले आहे.
एक्स या समाज माध्यमावरील आपल्या टिप्पणीत पंतप्रधान सांगतात:
"आशियाई क्रीडा स्पर्धेत कांस्यपदक जिंकताना उत्कृष्ट कौशल्य आणि दृढनिश्चय दाखवल्याबद्दल, जबरदस्त @nikhat_zareen चे अभिनंदन! कांस्यपदक जिंकले. हे पदक खेळाप्रति तिच्या अढळ बांधिलकीचा आणि शिस्तबद्धतेचा दाखला आहे.”
पोलाद मंत्रालय
भारत आणि रशियन महासंघादरम्यान पोलाद निर्मितीसाठी उपयुक्त कोकिंग कोळशासंदर्भातील सामंजस्य कराराला केंद्रीय मंत्रिमंडळाची मान्यता
पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत भारत आणि रशियन महासंघादरम्यान पोलाद निर्मितीसाठी उपयुक्त कोकिंग कोळशासंदर्भातील सामंजस्य कराराला मान्यता देण्यात आली.
फायदे:
या सामंजस्य करारामुळे संपूर्ण पोलाद क्षेत्राला फायदा होणार असून त्यांचा उत्पादन खर्च कमी होईल. यामुळे देशातील पोलादाची किंमत कमी व्हायला मदत होईल आणि समानता आणि समावेशकतेला चालना मिळेल.
भारत आणि रशिया यांच्यातील कोकींग कोळसा क्षेत्रातील सहकार्यासाठी या सामंजस्य करारामुळे एक संस्थात्मक यंत्रणा उपलब्ध होईल. पोलाद क्षेत्रात भारत सरकार आणि रशियन सरकारदरम्यान सहकार्याला बळकटी देण्याचा या सामंजस्य कराराचा उद्देश आहे. कोकिंग कोळशाच्या स्रोतांमध्ये विविधता निर्माण करण्याच्या उद्देशाने होणाऱ्या सहकार्याशी संबंधित कार्याचा यात समावेश आहे.
राष्ट्रपती कार्यालय
थायलंड, रोमानिया, कझाकस्तान आणि तुर्कस्तान प्रजासत्ताक येथील राजदूतांकडून राष्ट्रपतींना नियुक्तीपत्रे सादर
नवी दिल्ली, 7 जुलै 2021
राष्ट्रपती राम नाथ कोविंद यांना आज 7 जुलै 2021 रोजी थायलंड, रोमानिया, कझाकिस्तान प्रजासत्ताक व तुर्कस्तान प्रजासत्ताक येथील राजदूतांकडून आभासी कार्यक्रमात त्यांची नियुक्तीपत्रे सादर केली .
नियुक्तीपत्रे सादर करणाऱ्याबाबतचा तपशील पुढीलप्रमाणे :
1. महामहीम श्रीमती पत्तरत होंगटोंग, राजदूत, थायलंड
2. महामहीम श्रीमती डॅनिला मरियाना सेझोनोव्ह, राजदूत, रोमानिया
3. महामहीम श्रीमान नुरलान झालगसबायेव, राजदूत कझाकस्तान
4. महामहीम श्रीमान, फिरत सुनेल, राजदूत, तुर्कस्तान प्रजासत्ताक
या समारंभ प्रसंगी बोलताना, राष्ट्रपतींनी थायलंड, रोमानिया, कझाकस्तान आणि तुर्कस्तान प्रजासत्ताक यांच्या राजदूतांना त्यांच्या नियुक्तीबद्दल शुभेच्छा दिल्या. ते म्हणाले की, या सर्व देशांबरोबर भारताचे मैत्रीपूर्ण आणि सौहार्दाचे संबंध राहिले आहेत आणि शांतता तसेच समृद्धीच्या समान धाग्याने आपले संबंध खोलवर रूजले आहेत.
राष्ट्रपती म्हणाले की, आपले सार्वजनिक आरोग्य आणि आर्थिक कल्याण सुनिश्चित करण्यासाठी कोविड – 19 महामारीच्या काळात एक निर्णायक आणि समन्वित प्रतिसाद देण्याच्या जागतिक पातळीवरील प्रयत्नांमध्ये भारत आघाडीवर राहिला आहे. `फार्मसी ऑफ द वर्ल्ड़` म्हणून भारताने कोविड – 19 विरुद्धच्या जागतिक लढाईत अनेक देशांना आवश्यक औषधे आणि उपकरणे यांचा पुरवठा करण्यासाठी मदत केली आहे.
थायलंड, रोमानिया, कझाकस्तान आणि तुर्कस्तान प्रजासत्ताक यांच्या राजदूतांनी त्यांच्या नेत्यांच्या वतीने शुभेच्छा दिल्या आणि भारताशी संबंध दृढ करण्यासाठी काम करीत राहण्याच्या वचनबद्धतेचा पुनरुच्चार केला.Jaydevi PS/S.Shaikh/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 209
विज्ञान आणि तंत्रज्ञान मंत्रालय
हवेची गुणवत्ता आणि हवामान बदल यावर संयुक्त संशोधनासाठी नॅशनल इन्स्टिट्यूट फॉर एन्व्हायर्नमेंटल स्टडीज, जपान आणि आर्यभट्ट रिसर्च इन्स्टिट्यूट ऑफ ऑब्झर्वेशनल सायन्सेस , भारत यांच्यात झालेल्या सामंजस्य कराराला  मंत्रिमंडळाची मान्यता
नवी दिल्ली, 8 जून 2022
हवेची गुणवत्ता आणि हवामान बदल यावर संयुक्त संशोधन  करणे आणि त्याची अंमलबजावणी करण्याच्या दृष्टीने, नॅशनल इन्स्टिट्यूट फॉर एन्व्हायर्नमेंटल स्टडीज, जपान आणि आर्यभट्ट रिसर्च इन्स्टिट्यूट ऑफ ऑब्झर्वेशनल सायन्सेस , भारत यांच्यात सहयोगात्मक मार्गदर्शक तत्त्वे प्रस्थापित करण्यासाठी सामंजस्य करारावर स्वाक्षरी करण्यात आल्याची माहिती पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाला देण्यात आली. तसेच, भूतकाळात इतर कोणत्याही परदेशी संस्थांसोबत संशोधनाच्या तत्सम क्षेत्रांमध्ये एआरआयईएस, नैनितालने असे कोणतेही सामंजस्य करार केले नव्हते, अशी माहितीही यावेळी देण्यात आली.
या कराराअंतर्गत खालील काही संभाव्य उपक्रम हाती घेतले जातील: -
- वैज्ञानिक उपकरणांचा संयुक्त वापर आणि परिचालन
- निरीक्षण पद्धतींवर वैज्ञानिक आणि तांत्रिक माहितीची देवाणघेवाण
- निरीक्षणातून मिळालेल्या माहितीचे संयुक्त विश्लेषण आणि वैज्ञानिक अहवाल तयार करणे
- संयुक्त शैक्षणिक आणि संशोधन उपक्रम.
- संशोधन करण्याच्या उद्देशाने पीएचडी विद्यार्थ्यांसह भेट देणार्या विद्यार्थ्यांची देवाणघेवाण.
- संयुक्त वैज्ञानिक कार्यशाळा आणि/किंवा चर्चासत्र
- एआरआयईएस बद्दल:
आर्यभट्ट रिसर्च इन्स्टिट्यूट ऑफ ऑब्झर्वेशनल सायन्सेस  ही भारत सरकारच्या विज्ञान आणि तंत्रज्ञान विभागांतर्गत स्थापन झालेली स्वायत्त संशोधन संस्था आहे. एआरआयईएस हे खगोलशास्त्र आणि खगोल भौतिकशास्त्र आणि वातावरणीय विज्ञानातील संशोधनासाठी उत्कृष्टतेचे केंद्र आहे.
एनआयईएस बद्दल :
आंतरविद्याशाखीय आणि सर्वसमावेशक पद्धतीने पर्यावरणीय संशोधनाची विस्तृत परीघ असलेली नॅशनल इन्स्टिट्यूट फॉर एन्व्हार्नमेंटल स्टडीज  ही जपानमधील एकमेव संशोधन संस्था आहे. एनआयईएस पर्यावरण संरक्षणासंदर्भातील वैज्ञानिक निष्कर्ष काढण्यासाठी कार्य करते. मूलभूत संशोधन, माहिती संकलन आणि विश्लेषण, संरक्षण आणि पर्यावरणीय नमुन्यांचे जतन आणि तरतूद याद्वारे संस्थेचा संशोधन पाया मजबूत करणे यांसारख्या संशोधन प्रकल्पांवर एनआयईएस काम करत आहे.R.Aghor/S.Chavan/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 105
संरक्षण मंत्रालय
लष्कर शारीरिक प्रशिक्षण विभागाचा अमृत महोत्सव आणि स्नेह संमेलन कार्यक्रम साजरा
पुणे, 11 जानेवारी 2023
लष्कर शारीरिक प्रशिक्षण विभागाने सहाव्या स्नेहसंमेलन कार्यक्रमासोबत आपला अमृत महोत्सव साजरा केला. या कार्यक्रमात सैन्य दलातील सेवारत आणि सेवानिवृत्त कर्मचाऱ्यांनी संवाद साधून त्यांच्या जुन्या आठवणींना उजाळा दिला. लष्कराचे डेप्युटी चीफ ऑफ स्टाफ  आणि सैन्य शारीरिक प्रशिक्षण विभागाचे कर्नल कमांडंट लेफ्टनंट जनरल रविन खोसला, युवायएसएम , एव्हीएसएम , एसएम ,व्हीएसएम हे या कार्यक्रमाला प्रमुख पाहुणे म्हणून उपस्थित होते. पुण्यात झालेल्या या समारंभादरम्यान आयोजित विविध कार्यक्रमांना सुमारे 500 सेवानिवृत्त आणि सेवारत कर्मचारी आपल्या कुटुंबांसह उपस्थित होते . या कार्यक्रमांमध्ये शारीरिक प्रशिक्षण कवायतींचे सादरीकरण , कर्नल कमांडंटचे विशेष सैनिक संमेलन, यशस्वी कामगिरी केलेल्यांचा सत्कार, मनोरंजन कार्यक्रम आणि कुटुंब कल्याण मेळावा इ.चा समावेश होता. अत्यंत प्रतिकूल परिस्थितीत शारीरिक आणि मानसिक दृष्ट्या खंबीर राहून कामगिरी करण्यासाठी लष्कर शारीरिक प्रशिक्षण विभाग महत्वाची भूमिका बजावतो. काळाच्या बदलत्या गरजांनुसार ,नवीन कार्यक्रम सादर करून आणि जुन्या गोष्टींचे पुन्हा अभियांत्रिकी करून, या विभागाने गती कायम ठेवली आहे. "निरोगी शरीरात सुदृढ मन '' हे या लष्कर शारीरिक प्रशिक्षण विभागाचे ब्रीदवाक्य आहे.
पुण्यात राम टेकडी इथे असणारी , लष्कर शारीरिक प्रशिक्षण संस्था  पूर्वीचे लष्कर शारीरिक प्रशिक्षण विद्यालय  हे लष्कर शारीरिक प्रशिक्षणासाठी विद्यापीठ आहे. सर्व एपीटीसी आणि लष्कराच्या इतर सशस्त्र आणि सेवांमधील निवडक कर्मचारी या संस्थेत मूलभूत आणि अत्याधुनिक प्रशिक्षण घेतात.याशिवाय, ही संस्था भारतीय हवाई दल, निम लष्करी दले आणि मित्र देशांतील जवानांना प्रशिक्षण देते. उच्च पात्रतेचे प्रशिक्षक आणि अत्याधुनिक पायाभूत सुविधांनी सुसज्ज ही संस्था भारतीय लष्कराच्या वैयक्तिक, व्यावसायिक आणि लढाऊ तंदुरुस्ती प्रशिक्षणाच्या गरजा पूर्ण करण्यासाठी पूर्णपणे सज्ज आहे.
M.Iyengar/S.Chavan/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 139
पंतप्रधान कार्यालय
गरिबांच्या कल्याणाला सरकारचे सर्वोच्च प्राधान्य- पंतप्रधान
नवी दिल्ली, 13 एप्रिल 2022
गरिबांचे कल्याण यालाच आमचे सर्वोच्च प्राधान्य आहे, असे पंतप्रधान नरेंद्र मोदी यांनी म्हटले आहे. कोरोना महामारीच्या काळातही आम्ही त्यासाठी कटिबद्ध आहोत.
नरेंद्र मोदी पुढे म्हणाले की, पंतप्रधान गरीब कल्याण अन्न योजनेने आपल्या नागरिकांना आश्वस्त केले आहे, की सरकार प्रत्येक संकटात त्यांच्या पाठीशी उभे आहे.
ट्विटर संदेशात पंतप्रधान म्हणाले;
"गरिबांचे कल्याण याला आमचे सर्वोच्च प्राधान्य आहे, कोरोना महामारीच्या काळातही आम्ही त्यासाठी वचनबद्ध आहोत. पंतप्रधान गरीब कल्याण अन्न योजनेने नागरिकांना निश्चिंत केले आहे, की सरकार प्रत्येक संकटात आपल्या पाठीशी उभे आहे".
S.Thakur/S.Patgaonkar/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
संरक्षण मंत्रालय
माऊंट मकालूसाठी भारतीय सेना दलाच्या पहिल्या मोहिमेला हिरवा झेंडा
नवी दिल्ली, 26 मार्च 2019
माऊंट मकालूसाठी  भारतीय सेनादलाच्या पहिल्या मोहिमेला आज लष्करी प्रशिक्षण महासंचालकांनी हिरवा झेंडा दाखवला. 8 हजार मीटर उंचीवरील सर्व आव्हानात्मक शिखरे सर करण्याचे उद्दिष्ट भारतीय लष्कराने ठेवले असून, त्याची सुरुवात माऊंट मकालूपासून होत आहे.
माऊंट मकालू सर्वाधिक धोकादायक शिखरांपैकी एक असून, वादळी हवामान आणि गोठवणारे तापमान, यामुळे ते सर करणे अत्यंत आव्हानात्मक आहे. या मोहिमेसाठी पथकाला 6 महिन्यांचे प्रशिक्षण देण्यात आले. या दरम्यान माऊंट कामेटवरची मोहीम पथकाने यशस्वीरित्या पूर्ण केली. पथकाला माऊंट भानोती इथे हिवाळी प्रशिक्षण देण्यात आले. पथक नवी दिल्लीतून मोहीम सुरु करणार असून, शिखरावर पोहोचेपर्यंत मार्गात 6 शिबिरे उभारण्यात येतील.
M.Chopade/S.Kakade/D. Rane
(Visitor Counter : 145
विज्ञान आणि तंत्रज्ञान मंत्रालय
कोविड-19 विरोधातील लढाईत सामान तपासणी निर्जंतुक करण्यासाठी एआरसीआय आणि वेहंत टेक्नोलॉजी यांनी विकसित केली युव्ही यंत्रणा
नवी दिल्ली, 17 जुलै 2020
कोविड-19 संसर्ग पसरण्याचे मोठे कारण म्हणजे देशांतर्गत आणि आंतरराष्ट्रीय प्रवास. सामान हा प्रवासाचा अनिवार्य भाग असून प्रवासादरम्यान सामानाची हाताळणी अनेकांकडून होते, हे विषाणूच्या प्रसाराला कारणीभूत ठरते. म्हणूनच एका व्यक्तीकडून दुसऱ्या व्यक्तीकडे हे सामान जाताना प्रत्येक वेळी ताबडतोब निर्जंतुक करणे आवश्यक ठरते. टाळेबंदीनंतरच्या काळात, व्यापारी आस्थापने, विमानतळ, रेल्वे स्थानकांत प्रवाशांची वर्दळ वाढल्यानंतर, कोविड -19 चा मुकाबला करण्याच्या दृष्टीने सामान काही सेकंदातच निर्जंतुक करणाऱ्या वेगवान यंत्रणेची तातडीने आवश्यकता आहे.
सामानातून संसर्गाचा प्रसार रोखण्यासाठी इंटरनॅशनल अॅडव्हान्स रिसर्च सेंटर फॉर पावडर मेटर्ल्जी अॅन्ड न्यू मटेरियल, एआरसीआय, हैदराबाद हे विज्ञान आणि तंत्रज्ञान विभागाचे स्वायत्त संशोधन आणि विकास केंद्र आणि नोएडाचे वेहंत टेक्नोलॉजी यांनी मिळून KritiScan® युव्ही सामान निर्जंतुक प्रणाली विकसित केली आहे. सरकत्या पट्ट्यावरून जाणारे सामान,युव्हीसी कन्व्हेयर प्रणाली काही सेकंदातच प्रभावीपणे निर्जंतुक करू शकते आणि विमानतळ, रेल्वे स्थानक, बस स्थानक, हॉटेल, व्यावसायिक आणि खासगी आस्थापने अशा ठिकाणी सामान निर्जंतुक करण्याकरिता वापरण्यासाठी सुयोग्य आहे.
युव्हीसी आधारित निर्जंतुकीकरण प्रणाली जलद निर्जंतुकीकरण क्षमतेसाठी ओळखली जाते. ही प्रक्रिया कोरडी आणि रसायन मुक्त असते.
कृतीस्कान युव्ही अत्याधुनिक सामान निर्जंतुकीकरण प्रणालीत वापरण्यात आलेला युव्हीसी लॅम्प आच्छादित असतो, त्यामुळे कर्मचारी किंवा प्रवाशांना इजा पोहोचण्याची शक्यता नाही. मात्र युव्हीसी स्त्रोत सुरु असताना मानवी हस्तक्षेप टाळण्याचा सल्ला दिला गेला आहे.
कोविड-19 च्या काळात जनतेला सुरक्षित ठेवण्यासाठी वेहंत टेक्नोलॉजी अविरत काम करत आहे. प्रवाशांचे सामान हे संसर्ग पसरण्याचे माध्यम असू शकते हे लक्षात घेऊन एआरसीआयच्या सहयोगाने KritiScan®युव्ही सामान निर्जंतुकीकरण प्रणाली विकसित केल्याचे वेहंत टेक्नोलॉजीचे सह संस्थापक आणि मुख्य कार्यकारी अधिकारी कपिल बारदेजा यांनी म्हटले आहे.
कोविड-19 च्या काळात प्रवास सुरक्षित करणाऱ्या अशा नाविन्य पूर्ण उपक्रमामुळे आरोग्य विषयक खबरदारी घेत आर्थिक विकासालाही गती मिळणार असल्याचे विज्ञान आणि तंत्रज्ञान विभागाचे सचिव आशुतोष शर्मा यांनी म्हटले आहे.
नेहमीच्या, हाती घेऊन वापरण्याच्या निर्जंतुक तंत्राच्या तुलनेत ही यंत्रणा, 8 सेकंदात प्रभावीपणे सामान निर्जंतुक करू शकते.
S.Thakur/N.Chitale/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 184
|
पेट्रोलियम आणि नैसर्गिक वायू मंत्रालय
|
पीएमयूवाय अंतर्गत पुनर्भरणा  मागणी
प्रधानमंत्री उज्ज्वला योजनेंतर्गत  8 कोटी नवीन एलपीजी जोडण्या देण्याचे उद्दिष्ट निश्चित करण्यात आले होते आणि ते सप्टेंबर, 2019 मध्ये साध्य झाले होते. तेल विपणन कंपन्यांनी  प्रधानमंत्री गरीब कल्याण पॅकेज अंतर्गत पीएमयूवाय लाभार्थ्यांना ऑगस्ट 2020 पर्यंत 1306.87 लाख एलपीजी रिफिल्स दिले आहेत. पीएमजीकेपीअंतर्गत देण्यात आलेल्या एलपीजी रिफिलचा राज्य / केंद्रशासित प्रदेशनिहाय तपशील परिशिष्टात दिला आहे.
ओएमसींनी पीएमजीकेपी अंतर्गत पीएमयूवाय लाभार्थ्यांना एलपीजी रिफिल्स खरेदीसाठी 9670.41 कोटी रुपये हस्तांतरित केले आहेत.
पीएमयूवाय लाभार्थींचा 2019-20 वर्षासाठी सरासरी रीफिल वापर 14.2 किलोचे 3.01 सिलिंडर होता. पीएमयूवाय लाभार्थी कुटुंबातील लाभार्थींकडून एलपीजीचा अवलंब आणि कायमस्वरूपी वापर खाण्याच्या सवयी, घकुटुंबातील सदस्य संख्या , स्वयंपाकाच्या सवयी, एलपीजीची किंमत, विनामूल्य लाकूडफाटा आणि शेणाची सहज उपलब्धता इ.अनेक घटकांवर अवलंबून असतो.
ओएमसींनी नमूद केले आहे की ओएमसीचे अधिकारी वितरकांना ग्राहकांच्या आवश्यकतेशिवाय किंवा त्यांच्याकडून कमी मागणी असूनदेखील रिफिल पुरवण्यास भाग पाडत नाहीत.
केंद्रीय पेट्रोलियम आणि नैसर्गिक वायू मंत्री धर्मेंद्र प्रधान यांनी आज लोकसभेत लेखी उत्तरात ही माहिती दिली.
Annexure
|
|
Annexure referred in part  of Unstarred Lok Sabha Parliament Question No. 89 to be answered on 14.09.2020 asked by Shri M.K. Raghavan regarding “Low Refill Demand under PMUY”.
|
|
State
|
|
Refill delivered against 
|
|
Chhattisgarh
|
|
31,71,197
|
|
Meghalaya
|
|
1,47,750
|
|
Assam
|
|
42,61,952
|
|
Tripura
|
|
3,79,414
|
|
Nagaland
|
|
75,654
|
|
Arunachal Pradesh
|
|
65,998
|
|
Madhya Pradesh
|
|
98,07,942
|
|
Lakshadweep
|
|
460
|
|
Jharkhand
|
|
47,15,844
|
|
Dadra and N. haveli, daman Diu
|
|
22,600
|
|
Ladakh
|
|
17,039
|
|
Gujarat
|
|
44,31,673
|
|
Manipur
|
|
2,51,990
|
|
Jammu and Kashmir
|
|
18,36,761
|
|
Rajasthan
|
|
1,01,62,602
|
|
Odisha
|
|
77,26,387
|
|
Andaman and Nicobar islands
|
|
20,769
|
|
Kerala
|
|
4,78,410
|
|
Mizoram
|
|
51,690
|
|
Bihar
|
|
1,44,39,342
|
|
Tamil Nadu
|
|
58,28,658
|
|
Telangana
|
|
17,65,085
|
|
Goa
|
|
2,024
|
|
Karnataka
|
|
54,48,255
|
|
Uttar Pradesh
|
|
2,58,12,057
|
|
Uttarakhand
|
|
7,29,948
|
|
West Bengal
|
|
1,65,21,610
|
|
Maharashtra
|
|
73,24,831
|
|
Andhra Pradesh
|
|
7,33,230
|
|
Himachal Pradesh
|
|
2,85,947
|
|
Puducherry
|
|
30,613
|
|
Haryana
|
|
14,90,015
|
|
Sikkim
|
|
21,055
|
|
Punjab
|
|
24,33,890
|
|
Delhi
|
|
1,94,869
|
|
Chandigarh
|
|
246
|
|
TOTAL
|
|
13,06,87,807
M.Chopade/S.Kane/P.Kor